b'\n_START_ARTICLE_\nFukoku ky\xc5\x8dhei\n_START_PARAGRAPH_\nFukoku ky\xc5\x8dhei (jap. \xe5\xaf\x8c\xe5\x9b\xbd\xe5\xbc\xb7\xe5\x85\xb5, "rikas maa, vahva armeija") oli Japanin kansallinen tunnuslause Meiji-kaudella. Se korvasi aiemman sloganin sonn\xc5\x8d j\xc5\x8di. Se on alun peri otettu muinaisesta kiinalaisesta Zh\xc3\xa0ngu\xc3\xb3 c\xc3\xa8 -historiakirjasta taistelevien l\xc3\xa4\xc3\xa4nitysvaltioiden aikakaudelta._NEWLINE_Tunnuslause oli Meiji-johtajien tavoitteiden keski\xc3\xb6ss\xc3\xa4: se sis\xc3\xa4lsi ajatuksen kauaskantavasta politiikasta, jonka tavoitteena oli muuttaa japanilainen yhteiskunta kilpailukykyiseksi l\xc3\xa4nnen kanssa. Se sai alkunsa Iwakura-l\xc3\xa4hetyst\xc3\xb6st\xc3\xa4 Eurooppaan ja toi ilmi kansallisen politiikan sis\xc3\xa4ll\xc3\xb6n lis\xc3\xa4ksi ajan kansainv\xc3\xa4lisen politiikan ahnaan luonteen. L\xc3\xa4hetyst\xc3\xb6ss\xc3\xa4 mukana olleet \xc5\x8ckubo Toshimichi ja It\xc5\x8d Hirobumi pyysiv\xc3\xa4t apua Saksan kanslerilta Otto von Bismarckilta, jonka neuvot vakuuttivat Meiji-johtajat sotilaallisesti ja taloudellisesti vahvan Japanin sek\xc3\xa4 nationalismin tarpeesta maan itsen\xc3\xa4isyyden s\xc3\xa4ilytt\xc3\xa4miseksi._NEWLINE_L\xc3\xa4nnen imitoiminen ei kaiken kaikkiaan helpottanut j\xc3\xa4nnitteit\xc3\xa4 Japanin ja l\xc3\xa4nnen v\xc3\xa4lill\xc3\xa4. Se oli pikemminkin merkki siit\xc3\xa4, ett\xc3\xa4 Japani hyv\xc3\xa4ksyi ajan reaalipolitiikan. Japanin kasvava kauppa ja teollistuminen valjastettiin taisteluun l\xc3\xa4nnen vaikutusvaltaa vastaan, jotta Japanista tulisi taloudellisesti ja sotilaallisesti tarpeeksi vahva noustakseen tekij\xc3\xa4ksi imperialismissa.'